Pengemengden i norsk økonomi varierer hele tiden, og Statistisk sentralbyrå gir oss oppdaterte målinger av pengemengden en gang i måneden. Men jevnt over finnes det ganske mye penger i omløp, og det er vanlig å dele pengemengden inn i undergrupper.
Den såkalte basispengemengden består kun av sentralbankpenger. Det er penger utstedt av sentralbanken, enten i form av sedler og mynter eller bankers innskudd i Norges Bank. I 2022 var basispengemengden i gjennomsnitt cirka 77 milliarder kroner. Av dette var cirka halvparten sedler og mynter i omløp, mens den andre halvparten var bankers innskudd i Norges Bank.
Hvis vi inkluderer publikums innskudd i bankene, også kalt kontopenger eller bankpenger, var pengemengden i gjennomsnitt over 2 800 milliarder kroner i 2022. Det finnes med andre ord veldig mye mer kontopenger enn sentralbankpenger i omløp.